**Olli Kuoksa** (s. 23. toukokuuta 1981) on rovaniemeläislähtöinen lentopallovalmentaja ja entinen lentopalloilija. Kuoksa on valmentanut vuodesta 2009 lähtien Lentopalloseura Ettaa. Hänellä on toistaiseksi voimassa oleva sopimus seuran kanssa, mikä on poikkeuksellista huippu-urheilussa.

Vuonna 2019 Etta saavutti Kuoksan alaisuudessa seurahistoriansa ensimmäisen SM-mitalin, kun vuonna 1990 perustettu seura vei nimiinsä hopeamitalit lentopalloliigassa. Kuoksa valmensi Ettan SM-finaaleihin lentopalloliigan pienimmällä pelaajabudjetilla ja ilman ulkomaalaisvahvistuksia. Esimerkiksi Yle Urheilu kuvasi Ettan paikkaa lentopallofinaaleissa "jättiyllätykseksi".

Ettan lisäksi Kuoksa on valmentanut 1-sarjassa Napapiirin Pallokettuja, joka on hänen kasvattajaseuransa. Kuoksa pelasi NaPassa yhtä kautta lukuun ottamatta koko peliuransa, joka päättyi 26-vuotiaana Suomen mestaruuteen Rovaniemen Santasportissa. Santasport oli lentopallon fuusioseura, jonka perustivat Perungan Pojat ja Napapiirin Palloketut. Kuoksa voitti pelivuosinaan SM-kullan lisäksi Suomen Cupin sekä SM-hopean ja SM-pronssin. Lentopalloliigassa hän pelasi yhteensä 242 ottelua.

Kuoksa oli ehdolla Suomen miesten lentopallomaajoukkueen päävalmentajaksi keväällä 2019, mutta tehtävään valittiin Belgian liigassa Maaseikia valmentanut brittiläinen Joel Banks.

Valmennusura
------------

Olli Kuoksa siirtyi lentopallovalmentajaksi välittömästi peliuran päättymisestä. Hänen ensimmäinen valmennuspestinsä oli Napapiirin Palloketuissa lentopallon 1-sarjassa. NaPa oli tippunut lentopallon 1-sarjaan, kun yhdessä Perungan Poikien kanssa perustettu fuusioseura Santaport kaatui erimielisyyksiin. Kuoksa valmensi NaPaa vuodet 2007–2009 ennen kuin siirtyi Lentopalloseura Ettaan.

Kuoksa lunasti hänelle asetetut tavoitteet oululaisseurassa, kun hän valmensi Ettan lentopallon 1-sarjan mestariksi ja karsinnoista lentopalloliigaan kaudella 2009–2010. Etta hävisi kauden aikana ainoastaan kolme ottelua, joista kaksi liigakarsinnoissa Isku-Veikoille. Kuoksan alku Ettassa ei ollut helppo. Kun Etta pelasi syksyllä 2009 Kuoksan luotsaamana kauden ensimmäistä ykkössarjaotteluaan ja hävisi yhden erän HU-Kalajoelle, katsomosta kuului huuto: "Painu, Kuoksa, takaisin Rovaniemelle!"

*"Kausi oli hemmetin raskas. Olen stressannut siitä päivästä lähtien, kun tein sopimuksen. Oli tästä pelistä kiinni, lähdenkö maitojunalla kotiin"*, Kuoksa kommentoi Oulussa ilmestyvälle sanomalehti Kalevalle.

Etta pelasi ensimmäisellä kaudella liiganoususta lentopalloliigan mitalipeleissä, vaikka se selviytyi viimeisenä lentopalloliigan pudotuspeleihin. Välierissä tie nousi kuitenkin pystyyn PerPoa vastaan ja pronssiotteluissa Tampereen Isku-Volley oli Ettaa parempi. Seuraavina vuosina Ettan tie katkesi kerta toisensa perään pudotuspeleissä puolivälieriin, kunnes kaudella 2018–2019 runkosarjan 5. paikalta kevääseen lähtenyt Etta selvitti tiensä aina finaaleihin saakka. Finaaleissa Vammalan Lentopallo oli Ettaa parempi ja vei Suomen mestaruuden kolmatta kertaa perättäin.

Muuta
-----

Olli Kuoksaa on kuvattu tulisieluiseksi valmentajapersoonaksi, joka elää tunteella sekä peleissä että harjoituksissa. Lentopalloseura Ettan menestys on henkilöitynyt vahvasti Kuoksaan. Kuoksan alaisuudessa Suomen miesten lentopallomaajoukkueeseen useampi pelaaja, esimerkiksi Antti Ronkainen. Kalevan urheilutoimittaja Kimmo Siira arvioi kolumnissaan (26.3.2019), että Ettasta maajoukkueeseen nousseista pelimiehistä osa oli ehdittu tuomita "ynnä muut -osaston miehiksi, kuka lyhyen varren tai kuka keskinkertaisiksi arvotettujen pelitaitojen vuoksi."

Kuoksa on suorittanut Suomen Lentopalloliiton korkeimman tason valmentajakoulutuksen sekä VAT:n ammattivalmentajatutkinnon.

Peliura
-------

* 1998–06 Napapiirin Palloketut
* 2006–07 Rovaniemen Santasport

Valmennusura
------------

* 2007–09 Napapiirin Palloketut (I-sarja)
* 2009–10 Lentopalloseura Etta (I-sarja)
* 2010– Lentopalloseura Etta (Lentopalloliiga)

Saavutukset
-----------

* SM-kultaa 2006–2007
* Suomen Cupin voitto 2005
* SM-hopea 1999–2000
* SM-pronssi 1998–1999
* SM-hopea valmentajana 2018–2019

Lähteet
-------

1. 1 2 3 4 5  Lentopallovalmentaja *Lentopalloliigan valmentaja*.  2016. Suomen Lentopalloliitto. Viitattu 4.5.2016.
2. ↑  ETTA:n joukkue lähes valmis *Lentopalloseura Etta*. Viitattu 12.5.2016.
3. ↑  Joonas Hepola: ETTA:n päävalmentaja solmi harvinaislaatuisen jatkosopimuksen - joukkue lähes valmis! *Radio Pooki*.  11.5.2016. Viitattu 29.4.2019.
4. ↑  Nyt saa huutaa! Etta pelasti viisi ottelupalloa Urheilutalon ihmeellisessä illassa, taltutti Hurrikaanin ja eteni ensimmäistä kertaa liigan finaaleihin *Kaleva*. Viitattu 29.4.2019.
5. ↑  Kirjoittaja Lentopallo.info: VaLePa on lentopallon Suomen mestari 2019 *lentopallo.info*. Viitattu 29.4.2019.
6. ↑  Lentopalloseura Etta *Facebook*. Viitattu 29.4.2019.
7. ↑  Etta teki jättiyllätyksen ja eteni ensimmäistä kertaa lentopallofinaaleihin – "Kaikki olivat puoli metriä lattiasta irti" *Yle Urheilu*. Viitattu 29.4.2019.
8. ↑  Lentopalloliigan pelaajat kautta aikain *Miesten SM-ottelut*. Suomen Lentopalloliitto.
9. ↑  Olli Kuoksa: No niin tänään tuli päätökseen mielenkiintoinen prosessi. Olin ehdolla miesten maajoukkueen päävalmentajaksi. Kiri riitti loppusuoralle, mutta britti oli kovempi. Tavoitteeni on edelleen jatkossa valmentaa miesten maajoukkuetta ja siitä tavoitteesta en anna tuumaakaan periksi. *@OlliKuoksa*.  2019T23.31. Viitattu 29.4.2019.
10. ↑  Lentopallon miesten maajoukkueen uusi päävalmentaja on Joel Banks Suomen Lentopalloliitto. Viitattu 29.4.2019.
11. ↑  Olli Kuoksa tavoitteli maajoukkueen päävalmentajan paikkaa, jatkaa kuitenkin Ettassa – "Tavoitteeni on edelleen jatkossa valmentaa miesten maajoukkuetta" *Kaleva*. Viitattu 29.4.2019.
12. ↑  Santasport hajoaa yhteistyön toimimattomuuteen *Yle Urheilu*.
13. 1 2  Etta poksautteli kuohujuomat nousun kunniaksi *Kaleva*. Viitattu 4.5.2016.
14. 1 2  Outi Oja: Äidinkielen digitaalinen ylioppilaskoe kirjoitetaan ensimmäistä kertaa syksyllä 2018.  *AVAIN – Kirjallisuudentutkimuksen aikakauslehti*, 28.3.2018, nro 1, s. 80–85. doi:10.30665/av.70009. ISSN 2242-3796. Artikkelin verkkoversio.
15. 1 2  Miesten SM-taulukot 1957–2016 *Runkosarja 2010–2016*. Lentopalloliitto.
16. ↑  Etta iski jo välieriin *Forum24*. Viitattu 4.5.2016. [vanhentunut linkki]
17. 1 2 3  Kolumni: Lapin miehen unelmien ilta – Ettan menestys henkilöityy värikkääseen ja aina arvaamattomaan Olli Kuoksaan *Kaleva*. Viitattu 29.4.2019.
18. ↑  Etta-valmentaja Olli Kuoksaa täytyy välillä rauhoitella – "Ihan muuta kuin perusvalmentaja" *Yle Urheilu*. Viitattu 29.4.2019.
19. 1 2  Kolumni: Lapin miehen unelmien ilta – Ettan menestys henkilöityy värikkääseen ja aina arvaamattomaan Olli Kuoksaan *Kaleva*. Viitattu 29.4.2019.
20. ↑  Ettan valmentajalle jatkopesti *sportti.com*. Viitattu 4.5.2016.